題昌山聖姥廟
作者：甘同叔
朝代：宋

paragraphs: 分宜古縣環清溪，重岡複嶺如奔馳。
行逢山斷水流處，閲城廟枕山之西。
我來落日在前嶺，摩挲一讀盧肇碑。
嗟唐去今亦巳久，尚餘文字光陸離。
云昔秦人有天下，鏖戰六國愚黔黎。
碭山雲氣望不見，神物乃降江之嫠。
雷轟電合助光怪，蜿蜒墮地偕羣兒。
赤鱣王鮪奉鼎俎，追逐甘旨憐姥慈。
姥先仙去環佩冷，安能蟠蟄從兒嬉。
劉累不出浮俗隘，況肯委質嬴與斯。
珠宮貝闕世所希，銅環十二白玉扉。
紉蘭作佩香披披，招摇手掉芙蓉旗。
哀彈清瑟和宓妃，大川擊鼓勞馮夷。
巨魚踴躍黿鼉隨，蝦蟹瑣細不得追。
廟門開闔風颸颸，千年萬載龍居之。
野巫偵伺薦酒巵，簫鼓坎坎來宮祠。
五彩不辨虺與螭，聊以幻化驚羣迷。
嗟我四海久望霓，無復空抱明月輝。
好施膏澤雨六合，豈止但慰袁人思。
歷階酌水致此辭，退以遺誼傳于詩。
才慳語纇論甚卑，龍兮謹勿相訶譏。